Verbruikersake: Jou versekeraar moet weet van jou saamryklub(Argieffoto) Met petrol wat so duur raak en mense wat terugkeer kantoor toe nadat hulle van die huis af gewerk het, begin verbruikers nou agterkom dat hul ritte werk toe en terug ŉ groot gat uit hul begrotings ruk. ŉ Saamryklub kan wel help om hierdie las te verlig, maar daar kan probleme wees met jou versekeraar indien jy dit nie aanmeld dat jy jou motor vir ŉ saamryklub gebruik nie. Ina Opperman verduidelik wat die vereistes is indien jy lid word van ŉ saamryklub. Saamryklubs word al lank aangemoedig om te sorg dat minder mense alleen in hul motors werk toe ry om uitlaatgasse van motors te verminder, maar nou raak dit ook ŉ belangrike manier om petrol te spaar en jou beursie ŉ bietjie voller te hou. Dit is egter belangrik om te onthou dat jou versekeraar moet weet dat jy lid is van ŉ saamryklub om te verseker daar is nie probleme wanneer jy in ŉ ongeluk betrokke is en daarvoor wil eis nie. Daar is selfs apps wat jou help om mense te kry om aan jou saamryklub te behoort. Verbruikers betaal nou meer as R21 vir ŉ liter petrol en selfs al bly jy naby jou werkplek, gaan jou ritte werk toe en terug nou baie duur wees. Met hoë kospryse, die prys van elektrisiteit en nog verhogings in die petrolprys in die vooruitsig, kan ŉ saamryklub baie help om jou begroting te laat klop. Versekeraars beskou ŉ ooreenkoms waar twee of meer mense, wat almal hul eie motors het, beurte maak om saam te ry werk toe sonder enige vergoeding as ŉ saamryklub. Dit is egter nie so maklik as om net ŉ ooreenkoms aan te gaan met jou kollegas en hulle die volgende oggend sesuur op te laai nie. Dit is belangrik om te weet wat die terme en voorwaardes is wat jou versekeringsdekking op jou motor kan raak, sodat jy nie nodig het om by te dra of alles te betaal as jou versekeraar ŉ deel van jou eis of die hele eis afwys nie, sê Marius Steyn van Santam. Volgens Steyn moet jy eerstens besluit watter soort saamryklub jy wil begin: Die versekeringsimplikasies vir al hierdie opsies is dat jou passasiers moet weet hulle kan nie van jou versekering eis indien hulle wil eis vir beserings in ŉ ongeluk terwyl hulle saam met jou gery het nie. Hulle moet eis van die Padongelukkefonds. Volgens Steyn is dit belangrik om jou versekeraar op die hoogte te hou van enige veranderinge in jou gewone bestuursreëlings, aangesien dit jou bybetaling en uitbetalings kan raak. Indien jy, byvoorbeeld, nie aangedui is as die gereelde bestuurder van die motor nie, maar dit die meeste gebruik, kan dit ŉ negatiewe uitwerking hê op jou eis weens bykomende bybetalings en premies. Indien mense vir die rit betaal, kan jou versekeraar dit beskou as ŉ handelstransaksie, veral as die betaling meer is as wat nodig is om die petrol, onderhoud en parkering te dek. In hierdie geval kan jy moontlik sakeversekering nodig hê en selfs ŉ permit om kinders of meer as 12 mense op ŉ slag te vervoer. Daar kan ook belastingimplikasies wees indien jy ŉ wins maak en daarom moet jy verseker dat die bedrag nie die Suid-Afrikaanse Inkomstediens se vergoeding vir ŉ reistoelaag oorskry nie.